
REFERAT DE APROBARE
la proiectul de hotărâre privind aprobarea modalității de gestiune directă și darea în administrare a Serviciului Public de Salubrizare al Orașului Buhuși, precum și a actelor de reglementare ale acestuia
Supun analizei și aprobării Consiliului Local al Orașului Buhuși proiectul de hotărâre privind aprobarea modalității de gestiune directă și darea în administrare a Serviciului Public de Salubrizare al Orașului Buhuși către Serviciul Public de Utilități Buhuși, serviciu public de interes local, specializat, cu personalitate juridică, înființat și organizat în subordinea Consiliului Local, potrivit art. 28 alin. (2) lit. c) din Legea nr. 51/2006 a serviciilor comunitare de utilități publice, republicată, cu modificările și completările ulterioare.
Activitățile care fac obiectul dării în administrare sunt următoarele:
a) colectarea separată și transportul separat al deșeurilor municipale și al deșeurilor similare provenind din activități comerciale din industrie și instituții, inclusiv fracții colectate separat, fără a aduce atingere fluxului de deșeuri de echipamente electrice și electronice, baterii și acumulatori;
b) măturatul, spălatul, stropirea și întreținerea căilor publice;
c) curățarea și transportul zăpezii de pe căile publice și menținerea în funcțiune a acestora pe timp de polei sau de îngheț;
d) colectarea separată și transportul separat al unor tipuri de deșeuri generate ocazional, respectiv deșeurile din construcții provenite din locuințe, deșeurile voluminoase, deșeurile municipale abandonate și deșeurile din construcții abandonate, potrivit art. 4 alin. (3) din Legea nr. 101/2006.
Proiectul de hotărâre cuprinde documentația completă de reglementare a serviciului, respectiv studiul de oportunitate, organigrama operatorului, regulamentul serviciului și caietul de sarcini, actualizate potrivit Ordinelor președintelui Autorității Naționale de Reglementare pentru Serviciile Comunitare de Utilități Publice nr. 97/2025 și nr. 98/2025, contractul de dare în administrare, inventarul bunurilor mobile și imobile date în administrare, tarifele de operare pentru activitățile componente ale serviciului și lista de investiții în sarcina operatorului.
Tarifele de operare supuse aprobării sunt fundamentate pe fișe de fundamentare întocmite pentru fiecare dintre cele 14 operațiuni componente ale serviciului, potrivit Ordinului președintelui Autorității Naționale de Reglementare pentru Serviciile Comunitare de Utilități Publice nr. 640/2022, și sunt exprimate fără taxa pe valoarea adăugată.
Proiectul de hotărâre a fost elaborat în temeiul Legii nr. 51/2006 a serviciilor comunitare de utilități publice, republicată, al Legii nr. 101/2006 a serviciului de salubrizare a localităților, republicată, al Ordonanței de urgență a Guvernului nr. 92/2021 privind regimul deșeurilor, al Ordinelor președintelui Autorității Naționale de Reglementare pentru Serviciile Comunitare de Utilități Publice nr. 97/2025, nr. 98/2025 și nr. 640/2022, precum și al Ordonanței de urgență a Guvernului nr. 57/2019 privind Codul administrativ, cu modificările și completările ulterioare.
Față de cele prezentate, propun Consiliului Local al Orașului Buhuși analizarea și aprobarea proiectului de hotărâre în forma prezentată.

